จี้รัฐบาลเพิกถอนโฉนด ออกทับที่ชาวเลราไวย์
ชาวเลหาดราไวย์ร้องรัฐบาลเพิกถอนโฉนดนายทุนทับที่ชุมชนภายใน 1 เดือน
10 ก.พ. 2559

ชาวเลหาดราไวย์ร้องรัฐบาลเพิกถอนโฉนดนายทุนทับที่ชุมชนภายใน 1 เดือน
ตัวแทนกลุ่มชุมชนชาวเลบ้านราไวย์ ต.ราไวย์ อ.เมือง จ.ภูเก็ต จำนวน 30 คน เข้ายื่นหนังสือถึง พล.อ.ประวิตร วงษ์สุวรรณ รองนายกรัฐมนตรีและรมว.กลาโหม เพื่อขอให้เร่งแก้ปัญหาเอกสารสิทธิเอกชนทับที่ชุมชนชาวเลบ้านราไวย์ โดยมี พล.ต.ท.ธรรมศักดิ์ วิชชารยะ ผู้ช่วยผู้บัญชาการตำรวจแห่งชาติ เป็นผู้รับหนังสือแทน
นายสนิท แซ่ซั่ว ตัวแทนกลุ่มชาวบ้านราไวย์ เปิดเผยว่า การเข้ายื่นหนังสือครั้งนี้ขอให้รัฐบาลสนับสนุนการแก้ปัญหาของชาวเลอย่างยั่งยืนจากเหตุการณ์ที่มีชายฉกรรจ์กว่า 100 คน บุกเข้าทำร้ายชาวเลชุมชนบ้านราไวย์ และนำรถบรรทุกก้อนหินขนาดใหญ่มาเทปิดเส้นทางเข้า-ออกของชุมชนที่มีผู้หญิงและเด็กจำนวนมากนั่งอยู่ ทำให้มีผู้ได้รับบาดเจ็บกว่า 30 คน และมีเหตุกระทบกระทั่งกัน
ทั้งนี้ ทางกลุ่มจึงเรียกร้องขอให้ พล.อ.ประวิตร ดำเนินการดังนี้ 1.ขอให้เร่งการตามมติคณะรัฐมนตรี (ครม.) ในการฟื้นฟูวิถีชีวิตชาวเล เมื่อวันที่ 2 มิ.ย. 2553 โดยการยกระดับคณะกรรมการแก้ปัญหาที่ดินที่ทำกินและพื้นที่ทางจิตวิญญาณของชุมชนชาวเล ซึ่งมี พล.อ.สุรินทร์พิกุลทอง เป็นประธาน และให้มีอำนาจดำเนินการแก้ไขปัญหาภายใต้การกำกับดูแลของรองนายกรัฐมนตรี เพื่อให้การดำเนินงานเป็นไปอย่างมีประสิทธิภาพ
2.เร่งสั่งการให้กรมที่ดินเพิกถอนเอกสารสิทธิที่ออกมิชอบภายใน 1 เดือน ตามที่คณะกรรมการแก้ปัญหาที่ดิน ซึ่งได้มอบหมายให้กรมสอบสวนคดีพิเศษ (ดีเอสไอ) รวบรวมหลักฐานในที่ประชุมได้ส่งให้กรมที่ดินเพิกถอนเอกสารสิทธิ ซึ่งออกมาทับชุมชนชาวเลบ้านราไวย์ จำนวน 19 ไร่
3.มอบหมายให้คณะกรรมการแก้ปัญหาที่ดินตรวจสอบกระบวนการออกเอกสารสิทธิในพื้นที่พิพาทกับบริษัทเอกชนรายหนึ่ง 33 ไร่ ซึ่งออกทับทางเดินสาธารณะ พื้นที่ประกอบพิธีกรรมศักดิ์สิทธิ์ของชาวเล พื้นที่ชายหาด บ่อน้ำโบราณ คลองหลาโอน และ 4.ให้รองนายกรัฐมนตรีเร่งสั่งการให้ตำรวจดำเนินคดีผู้มีอิทธิพลและชายฉกรรจ์ที่ทำร้ายชาวเลใน 1 สัปดาห์
ขณะเดียวกัน กลุ่มตัวแทนชาวราไวย์เข้ายื่นหนังสือผ่านนายประเจียด อักษรธรรมกุล รอง ผวจ.ภูเก็ต เรียกร้องให้เร่งแก้ปัญหาที่ดินดังกล่าว หากปล่อยล่าช้าเท่ากับหน่วยงานรัฐยินยอมให้นายทุนครอบครองที่ดินหาดราไวย์